Lautaro Martínez

**Lautaro Javier Martínez** (lindur më 22 gusht 1997) është një futbollist profesionist argjentinas i cili luan si sulmues për klubin italian Internazionale dhe kombëtaren argjentinase.

Ai filloi karrierën e tij si profesionist në vendlindjen e tij Argjentinën, ku debutoi në vitin 2015 me Racing Club. Atje ai shpenzoi katër sezone dhe përfaqsoi klubin në kampionat dhe në Copa Libertadores, duke shënuar 27 gola në 60 paraqitje para se të bashkohej me Interin në vitin 2018.

Në nivel ndërkombëtar, Martínez debutoi me ekipin e parë argjentinas në vitin 2018 si dhe shënoi edhe golin e parë. Para kësaj, ai ka përfaqsuar ekipin nën-20 në Kupën e Botës nën-17 në vitin 2017 dhe Kampionatin Amerikano Jugor po në të njëjtin vit.

## Karriera me klube
### Vitet e hershme
I lindur në Bahía Blanca, Martínez ndoqi hapat e babait të tij për tu bërë futbollist profesionist, duke u bashkuar me Liniers, ku luajti me ekipin nën-17. Në vitin 2013, ai shënoi 13 gola në kampionatin nën-17 si dhe shënoi edhe në finalen e kupës kombëtare, por Liniers u mposht nga gjuajtjet e penalltive nga Rosario.

### Racing Club
Forma e tij në nivelin e të rinjëve tërhoqi vëmëndjen e trajnerit të përkohshëm të Racing Club, Fabio Radaelli, i cili firmosi me të në janar 2014. Debutimi i tij në ligë erdhi më 1 nëntor 2015 në një 3–0 ndaj Crucero del Norte; ai hyri si zëvëndësues në pjesën e dytë në vend të bashkëkombasit Diego Milito. Më 17 prill 2016, ai doli me karton të kuq për herë të parë në karrierë pasi mori dy të verdha brënda pesë minutash në barazimin 2–2 ndaj Argentinos. 

Më 27 shkurt 2018, ai shënoi tri gola në debutimin e tij në Copa Libertadores kundër skuadrës braziliane Cruzeiro. Racing fitoi ndeshjen 4–2. 

Në të njëjtin muaj, Martínez u lidh me një transfer me klubin italian Inter dhe Presidenti i Racing Club Victor Blanco konfiromoi se shtija ka kaluar. Blanco tregoi se Martínez u caktua të bashkohej me Interin për sezonin 2018–19 por që ai tentoi ta mbante atë në huazim deri në dhjetor 2018 në mënyrë që sulmuesi të vazhdoj të luaj në Copa Libertadores.

### Internazionale
#### 2018–2019: Sezoni debutues në Itali
Martínez u bashkua me Interin zyrtarisht më 4 korrik 2018 për shifrën e 22.7 milion € dhe nënshkroi një kontratë pesë-vjeçare me klubin. Ai bëri debutimin e tij jozyrtar dhjetë ditë më vonë në ndeshje miqësore kundër klubit zviceran, Lugano, duke shënuar një nga golat e suksesit 3–0. Debutimi i tij zyrtar erdhi më 19 gusht në ndeshjen hapëse të kampionatit jashtë fushe ndaj Sassuolos, ku Martínez luajti si titullar për 69 minuta, me Interin që u mposht 1–0. Goli i tij i parë në Serie A erdhi më 29 shtator në triumfin 2–0 në shtëpi ndaj Cagliarit.

Më 24 tetor, Martínez bëri debutimin e tij në UEFA Ligën e Kampioneve në humbjen 2–0 në Camp Nou kundër Barcelonës në fazën e grupeve. Ai do të luante edhe dy ndeshje të tjera si zëvëndësues gjatë fazës së grupeve, me Interin që u rendit në vendin e tretë, duke vazhduar në Ligën e Evropës. Më 26 dhjetor, në ndeshjen e fundit për vitin 2018, Martínez u aktivizua si zëvëndësues dhe shënoi në minutat e fundit golin e vetëm të fitores kundër Napolit në shtëpi.

Më 13 janar 2019, Martínez bëri debutimin e tij në Kupën e Italisë në ndeshjen e raundit të 16-tave kundër Beneventos, duke shënuar një dygolësh, i pari si futbollist i Interit. Një muaj më vonë, ai shënoi golin e parë evropian në karrierë, duke realizuar me penallti të vetmin gol të ndeshjes së parë të raundit të 32-tave të Ligës së Evropës kundër Rapid Wien. Pas kësaj ndeshje, sulmuesi argjentinas filloi të luante titullar në çdo takim, duke përfituar edhe nga mungesa e Mauro Icardit për arsye personale. Martínez rezultoi të ishte vendimtar në debutimin e tij në Derby della Madonnina kundër rivalëve të qytetit Milan, fillimisht duke asistuar me kokë golin e Matías Vecinos para se të shënonte një gol me penallti në pjesën e dytë që ndihmoi ekipin të fitonte 3–2 ndeshjen. Më këtë fitore, Inter rimori vendin e tretë në kampionat si dhe ishte hera e parë që nga sezoni 2011–12 që *Zikaltrit* i fitonin të dyja ndeshjet në kampionat kundër rivalëve të tyre.

#### 2019–2020: *Lula* dhe finalja e Ligës së Evropës
Interi e nisi sezonin 2019–20 duke i fituar gjashtë ndeshjet e para në kampionat. Ata u mposhtën për herë të parë më 6 tetor nga Juventusi, me Martínez që shënoi golin e vetëm të ekipit të tij. Ai formoi një dyshe të suksesshme sulmi me Romelu Lukakun, sulmuesin belg i cili ishte transferuar në verë te Interi; ata u quajtën "LuLa" nga media italiane. Ai shënoi dopietën e parë në Serie A më 20 tetor në fitoren 4–3 në transfertë kundër Sassuolos.

Martínez ishte protagonist gjatë fazës së grupeve të Ligës së Kampioneve. Ai shënoi golin e parë në këtë kompeticion në transfertë kundër Barcelonës, duke u bërë lojtari i parë që nga Roberto Boninsegna në vitin 1970 që shënon për Interin në Camp Nou. Pas kësaj, ai shënoi në të dyja ndeshjet kundër Borussia Dortmundit si dhe shënoi një dopietë kundër Slavia Prague. Pavarësisht golave të tij, Inter sërisht nuk e kaloi grupin dhe u rrëzua në Ligën e Evropës.

Mē 26 janar 2020, Martínez mori kartonin e kuq të dytë në karrierë dhe të parin me Interin në barazimin 1–1 në shtëpi kundër Cagliarit, duke bërë që të humbiste derbin kundër Milanit më 9 shkurt. Më 17 gusht, ai shënoi dy gola në fitoren 5–0 kundër Shakhtar Donetsk në gjysëm-finalen e Ligës së Evropës, duke e dërguar Interin në finale, ku u mposhtën me rezultatin 3–2 nga Sevilja. Martínez e mbylli sezonin e dytë me Interin me 21 gola në 49 ndeshje në të gjitha kompeticionet.

#### 2020–2022: Fitimi i trofeve kombëtar dhe rinovimi i kontratës
Më 3 janar 2021, Martínez shënoi tregolshin e parë në Serie A në fitoren 6–2 kundër Crotones. Më 21 shkurt, ai shënoi dy gola në fitoren 3–0 kundër Milanit, duke lejuar Interin të merrte kreun e renditjes në dëm të rivalëve të tyre. Interi do ta mbante kryesimin deri në fund dhe ata u shpallën kampion katër javë nga përfundimi i sezonit. Martínez shënoi golin e 50të në Serie A në ndeshjen e javës së 38të kundër Udineses. Ai e mbylli kampionatin me 17 gola në 38 ndeshje, dhe sëbashku me Lukakun ishte dyshja e dytë më produktive në Evropë.

Nën drejtimin e trajnerit të ri Simone Inzaghi, Martínez shënoi pesë gola në gjashtë ndeshjet e para në kampionat, duke regjistruar nisjen më të mirë të tij që pas mbërritjes te Interi. Më 26 tetor 2021, ai firmosi një kontratë të re me *Zikaltrit* deri në qershor 2026; rroga e tij u rrit në 6 milion € si dhe klubi hoqi klauzolën e lirimit e cila ishte 111 milion €. Ai u aktivizua në të gjashta ndeshjet e fazës së grupeve të Ligës së Kampioneve, me Interin që u kualifikua në raundin e 16-tave për herë të parë që nga sezoni 2011–12. Në ndeshjen e dytë në këtë raund kundër Liverpoolit, Martínez shënoi një gol nga distanca duke i dhënë Interit fitoren 1–0 në Anfield; ky ishte goli i parë i Interit në fazën me eliminim direkt të Ligës së Kampioneve në 3,647 ditë.

Më 12 janar 2022, Martínez fitoi trofeun e dytë të tij si lojtar i Interit, Superkupën e Italisë, duke shënuar kundër Juventusit në ndeshjen e fituar 2–1 pas kohës shtesë. Dy muaj më vonë, ai shënoi një tregolësh në fitoren 5–0 në transfertë kundër Salernitanës në kampionat, duke regjistruar golat e parë pas 7 ndeshjeve pa shënuar në të gjitha kompeticionet. Më 19 prill, ai shënoi dy gola kundër Milanit në ndeshjen e dytë gjysëm-finale finale të kupës, duke e kualifikuar Interin në finale. Në ndeshjen e javës së 37të në Serie A, Martínez shënoi dy gola në suksesin 3–1 në transfertë kundër Cagliarit, duke tejkaluar për herë të parë në karrierë shifrën e 20 golave në Serie A. Pavarësisht 21 golave të shënuar në kampionat, Inter humbi *Scudetton*, e cila u fitua nga Milani. Më 11 maj, Inter mposhti Juventusin 4–2 në finalen e Kupës së Italisë, me Martínez që koleksionoi trofeun e tretë me *Zikaltrit*, Ai e mbylli sezonin me 25 gola në të gjitha kompeticionet, duke vendosur një rekord të ri personal.

#### 2022–2023: Finalja e Ligës së Kampioneve dhe shiriti i kapitenit
[parapamje|300px|djathtas|Martínez (majtas) duke luajtur në një ndeshje miqësore kundër [KF Egnatia|Egnatias, 13 gusht 2023.]]
Më 8 tetor 2022, në fitoren 2–1 kundër Sassuolos në Mapei Stadium, Martínez mbajti për herë të parë shiritin e kapitenit, e cila j'u dha nga Danilo D'Ambrosio pas zëvëndësimit të tij. Ai luajti ndeshjen e tij të 200të në të gjitha kompeticionet me Interin në humbjen 2–0 kundër Juventusit në Allianz Stadium. Më 18 janar 2023, Martínez shënoi golin e tretë të fitores 3–0 kundër Milanit në ndeshjen e Superkupës Italiane, duke i dhënë Interit një tjetër trofe; ai u bë lojtari i parë pas Carlos Tevez (2013 dhe 2014) dhe i katërti gjithsej që shënon në dy edicione rresht të superkupës. Ky ishte goli i tij i 7të në *Derby della Madonnina*, duke u bërë golashënuesi i dytë i huaj më i mirë i Interit, pas hungarezit István Nyers (11).

Martínez më pas shënoi dopieta në ndeshjet kundër Lazios dhe Hellas Veronës, duke arritur në kuotën e 77të golave në Serie A; kjo gjë e bëri atë golashënuesin e 8të më të mirë të Interit në Serie A, para Mario Corsos (75) dhe Atilio Demarías (76). Më 16 maj, ai shënoi golin e vetëm të fitores 1–0 kundër Milanit në ndeshjen e dytë të gjysëm-finales së Ligës së Kampioneve, me Interin që u kualifikua në finale për herë të parë që nga viti 2010 me rezultatin e përgjithshëm 3–0. Në finalen e kupës kundër Fiorentinës në Romë, Martínez shënoi një dopietë duke i dhuruar Interit një fitore 2–1 me përmbysje dhe trofeun e dytë të sezonit; goli i tij i parë ishte goli i 100të në të gjitha kompeticionet si lojtar i Interit kurse i dyti ishte goli i 27të për sezonin 2022–23, duke thyer rekordin personal të vendosur sezonin e kaluar. Më 10 qershor, ai luajti 90 minuta të plota në finalen e Ligës së Kampioneve, me *Zikaltrit* që u mposhtën minimalisht 1–0.

#### 2023–vazhdon: *Scudetto* e 20të dhe rekordet e golave
Në fillimin e sezonit 2023–24, Martínez u emërua kapiteni i ri i ekipit pas largimit të veteranit Samir Handanović. Ai e nisi sezonin me një dygolësh në fitoren 2–0 kundër Monzës, e cila u pasua me një gol dhe një tjetër fitore 2–0 kundër Cagliarit një javë më vonë. Më 20 shtator, Martínez shënoi në transfertën kundër Real Sociedad me Interin që e nisi fushatën e Ligës së Kampioneve me një barazim 1–1; ky ishte gjithashtu goli i 200të i *Zikaltërve* në këtë kompeticion. Dhjetë ditë më vonë, ai u aktivizua si zëvëndësues në ndeshjen në kampionat kundër Salernitanës dhe shënoi 4 gola brënda 25 minutave, duke i dhënë Interit fitoren 4–0 në Stadio Arechi; ai u bë lojtari i parë në historinë e Serie A që shënon 4 gola si zëvëndësues.

Në janar 2024, Martínez shënoi golin e vetëm në minutat shtesë të fitores 1–0 kundër Napolit në finalen e Superkupës, duke i dhënë Interit trofeun e tretë rresht; ky ishte goli i tij i 123të me *Zikaltrit*, duke barazuar Christian Vierin si golashënuesi i 9të më i mirë në historinë e klubit. Më 16 shkurt, në fitoren 4–0 kundër Salernitanës në shtëpi, Martínez shënoi golin e 20të në kampionat, duke u bërë lojtari i tretë në historinë e klubit pas Giuseppe Meazzës dhe István Nyers që shënon 20 ose më shumë gola në tre sezone rresht në Serie A. Nëntë ditë më pas, Martínez shënoi një dopietë në suksesin 4–0 kundër Lecces, duke kaluar kuotën e 100 golave në Serie A; ai u bë lojtari i tretë i huaj pas István Nyers dhe Mauro Icardit që e arrin këtë shifër për klubin.

Më 22 prill, pas fitores 2–1 në derbi kundër Milanit, Interi fitoi matematikisht titullin e 20të kampion në histori. Martínez fitoi çmimin *Capocannoniere* si golashënuesi më i mirë i Serie A me 24 gola. Në përfundim të sezonit, ai u nderua me çmimin "Lojtari më i mirë i Serie A" nga Lega Serie A.

Në gusht 2024, Martínez firmosi një kontratë të re pesë-vjeçare me klubin. Ai pati një nisje të ngadaltë të sezonit, duke shënuar golat e parë të sezonit në fitoren 3–2 në transfertë kundër Udineses në javën e gjashtë të kampionatit. Më 20 tetor, ai shënoi golin e vetëm në transfertën kundër Romës duke barazuar Nyers me 133 gola si golashënuesi i shtatë më i mirë i klubit. Tetë ditë më pas, ai u rendit në vendin e shtatë për Topin e Artë. Goli i tij i 134të me klubin erdhi më 30 tetor në fitoren 3–0 kundër Empolit në transfertë. Më 1 nëntor, Martínez i'u dha Golden Foot, duke u bërë lojtari i parë i Interit që e fiton këtë çmim.

Më 6 janar 2025, Martínez shënoi golin e parë të humbjes 3–2 me përmbysje kundër Milanit në Superkupë; me këtë gol, ai u bë golashënuesi më i mirë i këtij kompeticioni me 4 gola (sëbashku me Paulo Dybalën) si dhe u bë lojtari i parë që shënon në katër edicione rresht. Më 23 janar, ai shënoi golin e vetëm të fitores 1–0 kundër Sparta Pragës në Ligën e Kampioneve, duke barazuar Adrianon si golashënuesi më i mirë i Interit në këtë kompeticion (14 gola, pa përfshirë fazën paraeliminatore). Gjashtë ditë më pas, Martínez shënoi tregolëshin e parë në këtë kompeticion në fitoren 3–0 kundër Monacos në shtëpi, duke kualifikuar Interin në raundin e 16-tave; ai u bë golashënuesi i gjashtë më i mirë në historinë e klubit me 144 gola, duke kaluar Benito Lorenzin si dhe lojtari i tretë pas Adrianos dhe Samuel Eto'o që shënon tregolësh në Ligën e Kampioneve për Interin.

## Karriera ndërkombëtare
Më 12 mars 2018, Martínez mori thirrjen e tij të parë për ekipin e të rriturve për dy ndeshje miqësore kundër Italisë dhe Spanjës. Ai debutoi në ndeshjen e dytë më 27 mars, duke luajtur si zëvëndësuesi i Gonzalo Higuaín në një humbje 6–1. Në maj 2018, ai ishte pjesë e skuadrës paraprake të Argjentinës që do të luante në Kupën e Botës 2018 në Rusi, por ishte një nga të përjashtuarit në listën përfundimtare. Po në atë vit, Martínez shënoi golin e parë me kombëtaren, të parin me kokë në fitoren 4–0 ndaj Irakut në një ndeshje miqësore më 11 tetor.

Në maj 2019, Martínez u përfshi në trajneri Lionel Scaloni në listën me 23 lojtarë që do të luanin në Copa América 2019. Ai shënoi golin e parë në turnament më 23 qershor në fitoren 2–0 kundër Katarit në ndeshjen e fundit të fazës së grupeve, duke ndihmuar ekipin të kualifikohej në fazën me eliminim direkt. Pesë ditë më pas, Martínez shënoi brënda dhjetë minutash në fitoren 2–0 kundër Venezuelës në çerek-finale, duke u shpallur lojtari i ndeshjes. Argjentina më pas u eliminua në gjysëm-finale nga Brazili.

Pas përfundimit të turnamentit, Martínez shënoi tregolëshin e parë me Argjentinën në një fitore 4–0 në miqësoren kundër Meksikës në shtator 2019. Dy vite më pas, ai mori pjesë në edicionin e rradhës të Copa América. Ashtu si në vitin 2019, Martínez shënoi në ndeshjen e tretë të fazës së grupeve kundër Bolivisë si dhe në çerek-finale kundër Ekuadorit. Më 6 korrik, Martínez gjithashtu shënoi në gjysëm-finale kundër Kolumbisë; koha e rregullt dhe shtesa u mbyllën në barazim 1–1, por Argjentina u kualifikua falë gjuajtjeve të penalltive, ku Martínez shënoi në tentativën e tij. Në finalen kundër Brazilit, Martínez luajti si titullar për 79 minuta me Argjentinën që fitoi 1–0; ky ishte trofeu i tij i parë me ekipin kombëtar.

## Profili i lojtarit
Martínez e nisi karrierën e tij si qendër-mbrojtës por më pas kaloi në rolin e sulmuesit, duke cituar Radamel Falcaon si një nga influencuesit e tij më të mëdhenjë. Ai është një lojtar dinamik, i shpejtë, i shkathët, i cili njihet për finalizimin e tij dhe stilin e lojës elegant që zotëron. Përveç kësaj, Martínez është një lojtar driblues, i cili ka forcë fizike të madhe dhe është i rrezikshëm në duelet ajërore, pavarësisht se është shtatshkurtër. Megjithatë, ai ka marrë kritika nga analistët për mungesën e saktësisë në gjuajtjet e penalltive. Martínez vihet re për kombinimet me shokët e ekipit, kontributin e tij në fazën mbrojtëse si dhe aftësinë për t'i tërhequr mbrojtësit kundërshtar nga pozicionet e tyre, duke krijuar mundësi shënimi për shokët e tij të ekipit; falë kësaj, ai mund të luaj si sulmues i dytë ose të ketë një rol të lirë në sulm. Martinez njihet gjithashtu me pseudonimin *"Il Toro"* (Demi), falë lidershipit të tij dhe mentalitetit në fushë. Në vitin 2020, Spencer Rance i *90min.com* e konsideroi Lautaron si një nga lojtarët e rinjë më premtues në botë, kurse trajneri Mauricio Pochettino e renditi si një nga sulmuesit më të mirë në botë. Ish lojtari i Interit dhe i Argjentinës Hernán Crespo e krahasoi Lautaron me bashkëkombasin Sergio Agüero.

## Jeta personale
Martínez është në një marrëdhënje që në vitin 2016 me sipërmarrësen dhe trajneren e fitnesit Agustina Gandolfo, me të cilën u martua më 27 maj 2023 në Villa d'Este (Cernobbio), Liqenin e Comos, Itali. Çifti sëbashku ka dy fëmijë: një vajzë që quhet Nina, e lindur 1 shkurt 2021, dhe një djal me emrin Theo, i lindur më 7 gusht 2023.

## Statistikat e karrierës
### Klube
### Kombëtarja
#### Golat me kombëtaren
. *Rezultatet e Argjentinës të listuara të parat, kolonat e golave tregojnë rezultatin pas çdo goli të shënuar nga Martínez.*

## Trofe
### Klube
;Internazionale
*Serie A: 2020–21
*Coppa Italia: 2021–22, 2022–23
*Supercoppa Italiana: 2021, 2022
*UEFA Liga e Kampioneve finalist: 2022–23
*UEFA Liga e Evropës finalist: 2019–20

## Referime 
## Lidhje të jashtme
*Profili në uebfaqen zyrtare të Interit